РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/84-16

26. фебруар 2016. године

Б е о г р а д

З А П И С Н И К

49. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 23. ФЕБРУАРА 2016. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Милан Ковачевић, Миодраг Николић, Жарко Богатиновић, Јован Марковић, Велимир Станојевић, Арпад Фремонд, као и Владан Милошевић (заменик Јасмине Обрадовић), Дејан Нектаријевић (заменик Верољуба Матића), Жељко Сушец (заменик Милије Милетића), Надица Николић Танасијевић (заменик Ђорђа Стојшића), Мирољуб Станковић и Мирослав Маринковић (заменик Душана Петровића) заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Милија Милетић, Ђорђе Стојшић, Марјана Мараш, Горан Ћирић, Душан Петровић и Сабина Даздаревић.

Седници су присуствовали и народни посланици: Милан Новаковић и Младен Лукић.

Поред чланова Одбора седници су присуствовали представници Министарства пољопривреде и заштите животне средине Зоран Рајић и Жељко Радошевић, државни секретари, Ненад Катанић, помоћник министра, Ненад Терзић, руководилац Групе за сточарство и прераду сточарских производа, Мирко Новаковић, самостални саветник у Групи за сточарство и прераду сточарских производа, Синиша Котур, Управа за ветерину, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије као и представници средстава јавног информисања.

Председник Одбора Маријан Ристичевић је пре утврђивања дневног реда, предложио његову допуну, са тачкама – **Покретање иницијативе за репрограм дугова за здравствено осигурање земљорадника са предлогом закључка Влади Републике Србије и одговарајућих поступака у вези доприноса за ПИО земљорадника и Расправа о подстицајима у пољопривреди, правилницима и Уредби о расподели,** које би биле разматране као друга и трећа тачка дневног реда. Четврта тачка би била Разно. Предлог Маријана Ристичевића је усвојен једногласно тако да је усвојен следећи

Д н е в н и р е д

1. Разматрање актуелне ситуације у сточарству и откупне цене у свињарству;
2. Покретање иницијативе за репрограм дугова за здравствено осигурање земљорадника са предлогом закључка Влади Републике Србије и одговарајућих поступака у вези доприноса за ПИО земљорадника;
3. Расправа о подстицајима у пољопривреди, правилницима и Уредби о расподели;
4. Разно.

Прва тачка дневног реда **– Разматрање актуелне ситуације у сточарству и откупне цене у свињарству**

У уводним напоменама, Маријан Ристичевић је оценио да је тренутно стање сточног фонда незадовољавајуће, али да су мере Владе Републике Србије утицале да се заустави његов даљи пад. Подаци показују да је само у пчеларству забележен раст, тј. повећан број кошница у односу на претходне године.

Зоран Рајић, државни секретар је обавестио чланове Одбора да је у сарадњи Министарства, Привредне коморе Србије и Управе царина одлучено да се прелевмани за свиње и свињско месо продуже до 30. јуна 2016. године.

Ненад Будимовић, испред ПКС је изнео податке о броју стоке на дан 1. децембар 2015. године и о извозу и увозу свињског меса. По његовим речима однос биљне и сточарске производње је 70:30, а размена пољопривредно-прехрамбених производа у 2015. години је износила 4,3 милијарде долара.

У дискусији су учествовали народни посланици: Маријан Ристичевић, Миодраг Николић, Милан Ковачевић, Владан Милошевић и Мирослав Маринковић.

Друга тачка дневног реда - **Покретање иницијативе за репрограм дугова за здравствено осигурање земљорадника са предлогом закључка Влади Републике Србије и одговарајућих поступака у вези доприноса за ПИО земљорадника**

У уводним напоменама, председник Одбора Маријан Ристичевић је предложио да се понови Закључак Одбора са 30 седнице из Бачке Тополе, која је одржана 18. септембра 2015. године, а у вези иницијативе за репрограм дугова за здравствено осигурање земљорадника и одговарајућих поступака у вези доприноса за ПИО земљорадника.

У дискусији су учествовали народни посланици: Маријан Ристичевић, Владан Милошевић и Арпад Фремонд.

Трећа тачка дневног реда - **Расправа о подстицајима у пољопривреди, правилницима и Уредби о расподели**

У уводним напоменама, Владан Милошевић је предложио да се подстицаји исплате пре сетве, у износу од 6000 динара по хектару, док би се рачуни за гориво, ђубриво и семе исплатили после јесење сетве.

У дискусији су учествовали народни посланици: Маријан Ристичевић, Владан Милошевић и Мирослав Маринковић.

Четврта тачка дневног реда – **Разно**

Народна посланица Надица Николић Танасијевић је предложила да се младим брачним паровима који се баве пољопривредом, а који живе или се враћају на село, омогући да своју децу уписују у вртиће уколико они постоје.

Након расправе о тачкама дневног реда, Одбор је на основу члана 56. Пословника Народне скупштине, донео следећи

З А К Љ У Ч А К

I

Одбор препоручује задржавање и евентуално повећање износа за прелевмане за свиње и свињско месо, а да се новац добијен од прелевмана пласира у домаће сточарство и подизање конкурентности. Одбор препоручује да се у циљу очувања производње и цена уведу мере дотације лагера заинтересованим кланичарима квартално, за куповиу од 10 до 15 хиљада товљеника у износу од 15 до 20 динара по килограму живе ваге (ова мера се успешно примењује у Немачкој). Овом мером би се очувала стабилност цена и тржишта, и допринело већим приходима по основу пореза на додату вредност у државној каси. Да се код преговора са ЕУ и њеним органима испита могућност и тражи укидање прелевмана и царине на јунеће месо где се прелевмани крећу од 0,282 до 1,4 еура по килограму и царинама до 12,8%.

II

Одбор препоручује Влади да донесе закључак везано за доприносе за здравствено осигурање земљорадника, те да се дуг репрограмира на пет година (60 месеци) са отписивањем камата по плаћеном основном дугу и да се редовним кварталним уплатама из претходне године стекне право овера књижица и омогући лечење.

Такође, препоручује се да се на сличан начин изменама одговарајућих прописа регулишу и дуговања за доприносе за ПИО осигурање земљорадника.

III

Одбор препоручује да се размотри могућност праведнијег и квалитетнијег начина расподеле подстицајних средстава и по могућности увећа обим средстава у аграрном буџету.

IV

Одбор предлаже да се младим брачним паровима који се баве пољопривредом, а који живе или се враћају на село, омогући да своју децу уписују у вртиће уколико они постоје.

Пошто других питања и предлога није било, седница је закључена у 14,00 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић